Wil jy 'n beroepsfotograaf word? - Solidariteit Wêreld LoopbaanSolidariteit Wêreld Loopbaan
Tuis › Artikels › Wil jy 'n beroepsfotograaf word?
Wil jy 'n beroepsfotograaf word?
Vrydag | 29 November | 2019
Oorweeg jy 'n loopbaan in fotografie? Dit behels veel meer as die neem van foto's. Die moderne fotograaf is kunstenaar én wetenskaplike met 'n skerp oog vir ontwerp, komposisie en lig, wat gespesialiseerde toerusting skeppend gebruik om mense, plekke, voorwerpe en gebeure te verewig.
Waarom is fotografie 'n uitstekende loopbaankeuse?
Dit bied jou die geleentheid om vir 'n kliënt kosbare herinneringe te skep wat vir hulle 'n leeftyd se genot sal verskaf. Deur middel van foto's vertel hulle 'n storie – die weergawe van belangrike oomblikke in hulle lewe.
Jy het die geleentheid om so veelsydig te wees as wat jy verkies, of in een of twee tipes fotografie te spesialiseer. Jy kan mettertyd besluit wat die beste by jou persoonlikheid, belangstellingsveld of vaardigheid pas.
Dit bied jou die geleentheid tot individualiteit. 'n Kliënt kies jou bo jou mededingers omdat hulle van jou spesifieke styl hou. Jy kan dus getrou wees aan jou manier van 'n ding doen, en gerus voel dat jou kliënt daarvan sal hou.
'n Goed saamgestelde portefeulje is die beste manier om die styl en gehalte van jou werk ten toon te stel. Jy is in beheer van hoe potensiële kliënte jou kreatiwiteit waarneem, daarom is dit in jou hande om jou werk en vaardighede só te vertoon dat dit bo dié van ander fotograwe uitstaan.
Jy kan meesal self besluit wanneer jy wil werk omdat jy kan kies watter opdragte jy wil aanvaar of van die hand wil wys.
Daar is voortdurend geleenthede vir leer en groei. Fotografie is gedurig besig om te ontwikkel. Daar is altyd nuwe toerusting op die mark, nuwe tegnieke en meer redigeertegnieke. Deur nuwe vaardighede aan te leer, bly jy geïnteresseed in dít wat jy doen en verhoog jy jou vlak van mededinging.
Jy kry die geleentheid om fotografie-konferensies by te woon waar jy die geleentheid kry om by jou tydgenote te leer en om met ander fotograwe te netwerk. Daar kom soms geleenthede waar iemand anders vir jou kan instaan of wanneer 'n ander fotograaf jou nodig het om vir hom in te staan.
Elke werkdag verskil. Indien jy nie van roetine hou nie is dié die ideale beroep vir jou. Jy sal elke dag van jou lewe iets nuuts ervaar, ander plekke sien en nuwe mense ontmoet. En elke dag sal nuwe uitdagings bied omdat die onderwerpe en temas van jou foto's so uiteenlopend is. Jou beroep sal jou na plekke neem waar jy nog nooit was nie en in kontak bring met mense wat jy nooit andersins sou ontmoet het nie.
Jou inkomste word bepaal deur die aantal werkgeleenthede wat jy aanvaar en jou tarief. Hoe meer jy dus in aanvraag is en bereid is om werk te aanvaar en hoe meer mededingend jou tariewe is, hoe groter sal jou maandelikse inkomste wees. Onthou net dat die oomblik wat jy betaling begin vra vir jou fotografie-dienste, dit jou verantwoordelikheid is om te verseker dat jou kliënt die eindproduk ontvang waarvoor hy of sy betaal.
Dis baie bevredigend om die eindproduk te sien en te weet dat jou kliënt tevrede is.
Nadele en uitdagings van die beroep
Sommige kliënte is moeilik en daar sal soms mense wees wat ondanks jou beste pogings, ontevrede sal wees.
Soms begin geleenthede (soos troues) later as die geskeduleerde tyd.
Dis veeleisend en tydrowend want dit neem jou vir lang tye, dikwels ook oor naweke en op vakansiedae, weg van jou gesin af. Daarna volg die digitale manipulasie (redigering), wat baie tyd in beslag neem.
As jy ver moet reis na geleenthede kan dit baie tyd in beslag neem en dit kan duur uitwerk (maar reisgeld kan by jou rekening ingesluit word).
Die toerusting is duur en fotograwe moet altyd die nuutste tegnologie gebruik.
Dis 'n baie mededingende beroep en voortdurende bemarking is noodsaaklik om te verseker dat jy altyd werk sal hê.
Kenmerke van 'n goeie fotograaf
Veelsydig en kreatief
Hardwerkend en moet onder druk kan werk
Hou van uitdagings
Het 'n oog vir detail
Geduldig en taktvol in enige situasie, met die vermoë om moeilike kliënte en onvoorsiene situasies te hanteer
Geen vereiste kwalifikasies is nodig indien jy vir jouself werk nie, maar ondervinding is noodsaaklik. Vaardighede verbeter deur oefening.
Beroepsfotograwe beveel egter aan dat jy, indien finansies skraps is en jy so gou moontlik wil begin werk, ten minstens 'n kortkursus vir beginners voltooi waar jy die basiese vaardighede leer.
Skaduwerk by ander fotograwe is die beste leerskool. Dit help jou om dít wat jy geleer het, toe te pas.
Werk vir 'n tyd as 'n assistent vir 'n professionele fotograaf deur onder andere te help met die dra van sy toerusting, die ruil van lense en hulp om die "modelle" korrek te laat poseer. Die kennis wat jy opdoen deur net 'n ander fotograaf te sien werk, is van onskatbare waarde. Daarna kan jy dalk begin om as 'n assistentfotograaf te werk en so jou portefeulje begin opbou.
As jy in 'n spesifieke veld, soos byvoorbeeld troufotografie, wil spesialiseer, loop 'n kursus by 'n troufotograaf.
Indien jy geld het om 'n diploma- of graadkursus te volg, doen navraag by van die volgende instansies:
As vryskutfotograaf is die moontlikhede bykans onbeperk. Dit sluit in koerante, tydskrifte en ander media, asook modehuise, ontwerpateljees, reklamemaatskappye, hospitale, staatsdepartemente en navorsingsinstitute wat van jou dienste sal gebruik maak indien jy in 'n spesifieke area spesialiseer. Daar is ook heelwat geleenthede vir jou as vryskutfotograaf vir troues, gesinsfoto's, pasgebore baba's, gradeplegtighede, skool- en kleuterskoolfoto's, verjaardagpartytjies en ander privaat funksies en spesiale geleenthede.
Probeer om die meeste van die genres onder die knie te kry, maar met meer ondervinding sal jy uiteindelik besef wat jou spesialisveld is – dit sal gewoonlik iets wees wat by jou persoonlikheid pas en waarin jy werklik uitblink.
Vir meer inligting oor fotografie-genres, raadpleeg: http://durbanvilleathome.co.za/2017/08/09/fotografie-en-al-sy-afdelings/